**Κυριακή, 11/12/2016**

**Επικήδειος λόγος του Γενικού Διευθυντή του Υπουργείου Δικαιοσύνης και Δημοσίας Τάξεως κ. Ανδρέα Μυλωνά, εκ μέρους του Προέδρου της Δημοκρατίας, στην κηδεία του Παναγιώτη Παναγιώτου, στον Ιερό Ναό Αγίου Γεωργίου, στην Άλωνα,, 11.12.2016**

Σεβαστό Ιερατείο,

Αδελφές, συγγενείς και φίλοι του ήρωα Παναγιώτη Παναγιώτου,

Με βαθειά συγκίνηση στεκόμαστε σήμερα μπροστά στα λείψανα ενός άξιου τέκνου της πατρίδας μας, του τραγικού θύματος της τουρκικής θηριωδίας, του Παναγιώτη Παναγιώτου από την Άλωνα. Είμαστε εδώ για να εκπληρώσουμε το εθνικό και θρησκευτικό μας χρέος και να του αποδώσουμε τον προσήκοντα φόρο τιμής. Να εκφράσουμε την ευγνωμοσύνη μας στον ήρωα της κυπριακής ελευθερίας που θυσιάστηκε αγωνιζόμενος ενάντια στο βάρβαρο Τούρκο εισβολέα.

Σήμερα, γράφεται ο επίλογος της τραγικής αλλά και δοξασμένης ιστορίας του άξιου αυτού τέκνου της Κύπρου. Ο Παναγιώτης, αφού τέλειωσε το δημοτικό σχολείο και το γυμνάσιο εργάστηκε για λίγο καιρό ως μηχανικός αυτοκινήτων και στη συνέχεια στο Πρακτορείο τύπου Πούλια και Κόνιαρη. Σε ηλικία 22 μόλις χρόνων, το μαύρο εκείνο καλοκαίρι του 1974 προσέτρεξε ως έφεδρος της 23ης Επιλαρχίας Μέσων Αρμάτων της Εθνικής Φρουράς που έδρευε στην Κοκκινοτριμιθιά για να υπερασπιστεί την πατρίδα. Από εκεί, μαζί με άλλους εφέδρους μεταφέρθηκε την ίδια μέρα στο δημοτικό σχολείο «Ελένειον» και στη συνέχεια στα Φυλάκια Νεάπολης – Ομορφίτας – Τράχωνα, τα οποία, με την έναρξη της εισβολής την 20ή Ιουλίου δέχονταν συνεχώς επιθέσεις από ένοπλους τουρκοκύπριους, αρχικά, και στη συνέχεια από τούρκικα στρατεύματα εισβολής με μεγάλο αριθμό στρατιωτών αλλά και βαρέων όπλων. Τα ξημερώματα της 23ης Ιουλίου τα τούρκικα στρατεύματα, μετά από σκληρές μάχες, κατέλαβαν μικρό αριθμό φυλακίων της Εθνικής Φρουράς στην περιοχή, συλλαμβάνοντας αιχμάλωτους 20 περίπου στρατιώτες. Τους στρατιώτες αυτούς τους οδήγησαν ως ανθρώπινη ασπίδα έξω από το φυλάκιο με αρ.1099, δίπλα ακριβώς από το οποίο αμυνόταν ο Παναγιώτης, εντός ενός χαρακώματος. Φθάνοντας έξω από το φυλάκιο, οι Τούρκοι στρατιώτες διέταξαν τους αιχμαλώτους να καλέσουν τους αμυνόμενους εντός του φυλακίου να παραδοθούν, διαφορετικά θα εκτελούσαν τους ίδιους. Οι άνδρες του φυλακίου αποφάσισαν τότε να παραδοθούν για να αποφύγουν την εκτέλεση των αιχμάλωτων εθνοφρουρών που βρίσκονταν υπό άμεση απειλή. Μόλις όμως ο πρώτος εξήλθε του φυλακίου, εκτελέστηκε εν ψυχρώ. Τότε, ο Παναγιώτης αποφάσισε να εξέλθει από το χαράκωμά του με τα χέρια ψηλά προσπαθώντας να αποτρέψει τους Τούρκους στρατιώτες από του να εκτελέσουν άλλους εθνοφρουρούς. Εκείνη τη στιγμή δέχθηκε πυροβολισμούς και επέστρεψε στο χαράκωμα του. Στην επόμενη απειλή των Τούρκων στρατιωτών για εκτέλεση των αιχμαλώτων με χειροβομβίδα και σε μια νέα προσπάθεια να τους σώσει, ο Παναγιώτης, με αυταπάρνηση, βγήκε και πάλι από το χαράκωμα του με τα χέρια ψηλά αλλά δέχτηκε ο ίδιος επίθεση με χειροβομβίδα.

Το όνομά του Παναγιώτη Παναγιώτου από την ηρωομάνα Άλωνα προστέθηκε στον τραγικό κατάλογο των θυμάτων του προδομένου αγώνα, όταν τα οστά του, ως πρόσφατα αγνοούμενου, βρέθηκαν σε ομαδικό τάφο στην κατεχόμενη περιοχή της Λευκωσίας το 2015, στο πλαίσιο του προγράμματος εκταφών και αναγνώρισης λειψάνων της Διερευνητικής Επιτροπής Αγνοουμένων. Η ταυτοποίηση των οστών του έγινε, στη συνέχεια, βάσει ανθρωπολογικών εξετάσεων.

Η κηδεία των λειψάνων του Παναγιώτη θέτει σήμερα ένα τέλος στο ανείπωτο δράμα της προσμονής και της αβεβαιότητας, το οποίο για πέρα από τέσσερις δεκαετίες βίωσε η οικογένειά του. Ο πατέρας του Ανδρέας και η μητέρα του Σταυρού δυστυχώς δεν άντεξαν την απουσία του και έφυγαν με αυτό το μεγάλο πόνο στις ψυχές τους.

Αδελφές Μαρία και Καλλιόπη, , συγγενείς και φίλοι του Παναγιώτη,

Ο Πρόεδρος της Κυπριακής Δημοκρατίας σας απευθύνει σήμερα, μέσω μου, τα ειλικρινή του συλλυπητήρια και τη συμπόνια του για τον τραγικό χαμό του δικού σας ανθρώπου. Η απώλειά σας είναι και απώλεια της Κύπρου μας που πενθεί μαζί σας. Ο σεβασμός, η βαθιά εκτίμηση και η αγάπη του Προέδρου, της Κυβέρνησης και του κυπριακού λαού θα συνοδεύουν για πάντα τον ήρωά μας, Παναγιώτη Παναγιώτου. Ο Παναγιώτης, όπως και οι άλλοι ηρωομάρτυρες του 1974, τίμησαν στο ακέραιο τον όρκο που έδωσαν προς την πατρίδα, χύνοντας το άλικο αίμα τους για την ελευθερία του πολύπαθου τόπου μας.

Ο Παναγιώτης παρέμεινε πιστός στις αρχές και τα ιδανικά των Ελληνικού έθνους. Παρέμεινε πιστός στις παρακαταθήκες των Ελλήνων ηρώων. Τίμησε τα ιδανικά με τα οποία των ανέθρεψαν και τον γαλούχησαν οι γονείς και οι δάσκαλοι του. Πρέπει να νιώθουμε περήφανοι για τη θυσία του στο βωμό της ελευθερίας της Κύπρου μας.

Το μαρτυρικό μας νησί, 42 ολόκληρα χρόνια μετά τη βάρβαρη τούρκικη εισβολή, μετρά ακόμα τις πληγές του. Μέσα από την πολύπαθη ιστορία του νησιού μας θα πρέπει να αντλήσουμε εκείνα τα διδάγματα που θα μας είναι απαραίτητα για τη μελλοντική μας πορεία. Που θα διασφαλίζουν ότι τα παιδιά μας και τα παιδιά των παιδιών τους θα ζήσουν σε συνθήκες ειρήνης και ευημερίας.

Προς αυτήν την κατεύθυνση η Κυβέρνηση εργάζεται εντατικά και υπεύθυνα, επιδιώκοντας την εξεύρεση μιας εθνικά αποδεκτής και βιώσιμης λύσης στο κυπριακό πρόβλημα. Μιας λύσης που να επανορθώνει, στο μέγιστο δυνατό βαθμό, τη συνταγματική εκτροπή και την εδαφική καταστροφή, που με τη βία των όπλων προκάλεσε στο νησί μας η Τουρκία. Επιδίωξή μας είναι όπως, μέσα από την διαδικασία των διαπραγματεύσεων, κατορθώσουμε να επιτύχουμε τέτοια λύση στο εθνικό μας πρόβλημα, η οποία να διασφαλίζει την ιστορική συνέχεια του λαού μας σε μια επανενωμένη πατρίδα, με πολιτική και οικονομική σταθερότητα και διασφαλισμένες τις βασικές ελευθερίες και τα ανθρώπινα δικαιώματα για όλους τους νόμιμους κατοίκους της. Μια πατρίδα ειρηνική και ευημερούσα.

Το παράδειγμα των ηρωικώς πεσόντων παλληκαριών μας, το παράδειγμα του Παναγιώτη Παναγιώτου, γιγαντώνει τη θέληση και τη συναίσθηση του χρέους απέναντι στην πατρίδα, απέναντι στις σημερινές και στις επερχόμενες γενιές των Ελλήνων της Κύπρου. Τους υποσχόμαστε ότι θα παραμένουμε πιστοί στα πιστεύω και στα ιδανικά τους και ότι θα κάνουμε ότι είναι ανθρωπίνως δυνατό για να επιτύχουμε ευόδωση των εθνικών μας στόχων.

Οι αγώνες του Παναγιώτη για την υπεράσπιση του Ελληνισμού και της ιδιαίτερης μας πατρίδας και η θυσία του θα αποτελούν φάρο φωτεινό και παράδειγμα τρανό για όλους εμάς. Του υποσχόμαστε ότι θα παραμείνουμε πιστοί στις αρχές τις οποίες εκείνος τίμησε και έμπρακτα στήριξε στην πολύ σύντομη ζωή του. Στις αρχές, τα ιδανικά και τις αξίες για τις οποίες εκείνος αγωνίστηκε και θυσιάστηκε το θλιβερό εκείνο καλοκαίρι του 1974.

Αυτό είναι το ιστορικό μας χρέος απέναντι στον Παναγιώτη, τον ήρωα Παναγιώτη Παναγιώτου, απέναντι στο σύνολο των Ελλήνων ηρώων της Κύπρου.

Δόξα και τιμή στον Παναγιώτη Παναγιώτου.

Αιωνία του η μνήμη.